“Ǎ mɔ̂n mod kǔ ńkaná, ó və̄ fə̄ ndá Īsraɛ̂l mvuluná. 3Wayi kɔ́bɔ̄ naa: Éyə Ǹtondôbə Zambá ā kɔ́bɔ̄ ná: Mod kǒkombo, á bəgə́ bǒd məfǎb məyǎb məyǎb, támbá məkyaí məkyaí, á ngāsɔ́ á Libáŋ, ńdɔ a ngábɛ́d âbaŋ á yób, ózɔ̄ndɔ́m; 4ńdɔ a ngáfád ńtsāb ḿbɔ̄g, éví ó daŋa á yób étēde a kə́lə́ ai wɔ́ á ńnǎm bǒd miǹkuan, 5a kə́ wa dzoge á tísɔŋ bod bə́ mákíd. Ńdɔ a ngánɔŋ mvɔŋ ziŋ yǎ á ńnam a kə dzɔ́ bɛ á ńtəgan sí, ńdɔ a ngátə́le dzɔ́ á ńtsag óswé abuí mə́ndím á tɔ̄á étē. 6Ńdɔ e ngánáŋ e ńtɔ̄á ńdíg wɔ̂n yā wáwúm təge dǎŋ bɛ́d á yób ábuí; ńdɔ e ngávəŋan miǹtəm míé mí ngábəbə ḿfág yǎ ábə kǒkombo, miǹkǎŋ míé myâ mí tɔ̄á nyē á sí. Ńdɔ é ngábɔ ǹdíg wɔ̂n, e fáí miǹtəm ai məbwí. 7Ńdɔ mod kǒkombo m̀fə́ á ngāsɔ́, á bəgə́ bǒd məfǎb ai abuí támbá ńdɔ̄ ńdíg wɔ̂n hí ó ngálóm miǹkǎŋ míé ai ndɔg ésə ábə̄ nyé nə́ á wɔ̄dán nyé, ó lómó fə miǹtəm míé ábə̄ nyé oyǎb ai é sí bə́ ngábɛ nyé. 8Ó ngábə́ ḿbɛán á mvud sí á ńtsāg óswé ábuí mə́ndím nə́ ó fái miǹtəm, ó wǔm fə bibumá, nə́ ó bɔ m̀bəmbə ndíg wɔ̂n. 9Kɔ́bɔ́gɔ̄ nâ: Éyə Ǹtondôbə Zambá ā kɔ́bɔ̄ ná: Yə wâyi á fɔ̄ɔ̄ vú ? Ngǎ kōkombo a yi mǎn tyé miǹkǎŋ mié a mǎn wumǐ bibumá bíé ḿból yə̄ nâ mə́kíé mə́sə̄ máfái mə́ man kód təge yáŋan ai ngǔl binam ai abuí bod nə́ bə́ tye miǹkǎŋ míé á sí? 10Ńdzɔ̄ hḿ nyi e nə́ ḿbɛán, yə yayi fɔ́ɔ́ vū ? Ngǎ yayi mǎn kód ai evúndū yā ńtōlē dzób ? Yáyi mǎn kód é sí bēn bə́ ngábɛ dzɔ. 11Ńdɔ ebúg Ńtondôbə é ngázu kwí ábə ma nâ: